De Radikale foreslår i dag, at man fjerner to af de nuværende skattefordele, som forældrekøberne ofte benytter. I stedet skal pengene - i alt 258 millioner kroner - bruges til at medfinansiere 20.000 nye ungdomsboliger.

De får opbakning fra SF, Enhedslisten, Alternativet og Dansk Folkeparti, der alle støtter forslaget om at ændre i skattereglerne.

Læs også : Partier vil sætte stopper for skatterabatter på forældrekøb

Men hvordan fungerer forældrekøb egentlig i praksis, hvorfor er det så populært - og hvorfor vil flere partier de forskellige skattemuligheder til livs? Få det fulde overblik her:

Hvad er forældrekøb?

Hvis man køber en ejerbolig og udlejer til sit barn, er der tale om forældrekøb. Det er primært et fænomen, man ser i de større byer, hvor priserne på små lejligheder er høje, og hvor det derfor kan være svært for unge selv at finansiere en bolig.

- Her kan forældre træde til og hjælpe deres børn, mens de også selv har mulighed for at tjene penge på boligen. De kan nemlig arrangere udlejen sådan, at man får en række skattemæssige fordele, fortæller Curt Liliegreen, direktør for Boligøkonomisk Videncenter.

Disse fordele kan i bedste fald betyde, at man som ejer kan tjene penge på at udleje boligen til sit barn.

Curt Liliegreen siger, at det typisk er de mindre lejligheder på 50-75 kvadratmeter, der bliver købt og udlejet som forældrekøb. Man anslår, at omkring 10.000 boliger i Danmark er udlejet som netop forældrekøb.